ประชาชนตื่นตัวออกมาใช้สิทธิ์เลือกตั้งในเขตหลักสี่ เขตเลือกตั้งที่ 9 เป็นจำนวนมาก ระบุ ภาพรวมยังไม่พบปัญหา
ประชาชนตื่นตัวออกมาใช้สิทธิ์เลือกตั้งในเขตหลักสี่ เขตเลือกตั้งที่ 9 เป็นจำนวนมาก ระบุ ภาพรวมยังไม่พบปัญหา พร้อมเชิญชวนให้ผู้มีสิทธิ์ออกมาร่วมลงคะแนนเลือกตั้งบรรยากาศการเลือกตั้งที่เขตหลักสี่ เขตเลือกตั้งที่ 9 กรุงเทพมหานคร หน่วยเลือกตั้งที่ 72-74 เช้านี้เป็นไปอย่างคึกคัก มีประชาชนผู้มีสิทธิ์เลือกตั้งในบัญชีรายชื่อตื่นตัวออกมาใช้สิทธิ์เป็นจำนวนมาก โดยเฉพาะกลุ่มผู้สูงอายุ ที่มายืนรอเข้าคูหาที่คณะกรรมการการเลือกตั้งได้จัดเตรียมสถานที่ไว้ ณ บริเวณใต้ถุนแฟลตพงษ์เพชรไฮเอด ซอยงามวงศ์วาน 30 โดยนายปรีดา สรรค์โอฬาร ประชาชนคนแรกที่มายืนรอลงคะแนน กล่าวว่า เดินทางมาตั้งแต่ 7 นาฬิกา เพื่อมาใช้สิทธิ์ของตนเองก่อนที่จะเปิดให้เข้าคูหาในเวลา 8 นาฬิกา เพราะอยากเห็นประเทศมีการเปลี่ยนแปลง และเป็นการเลือกตั้งที่ประชาชนมาใช้สิทธ์ลงคะแนนอย่างถูกต้อง สำหรับหน่วยเลือกตั้งที่ 72-74 มีจำนวนผู้มีสิทธิ์เลือกตั้งในบัญชีรายชื่อ/จำนวนผู้ลงทะเบียนทั้งสิ้น 2,242 คน ขณะที่การดูแลพื้นที่ มีนักศึกษาวิชาทหารยืนประจำหน่วยเลือกตั้งเพื่อช่วยเหลือประชาชนในการให้ข้อมูล ลำดับที่ และหน่วยเลือกตั้งคอยอำนวยความสะดวกประจำแต่ละหน่วยเพื่อให้เกิดความรวดเร็ว นอกจากนี้ได้รับการสนับสนุนกำลังเจ้าหน้าที่ตำรวจจากสถานีตำรวจทุ่งสองห้องจำนวน 6 นายดูแลพื้นที่โดยรอบ ซึ่งภาพรวมยังไม่พบปัญหาแต่อย่างใด ทั้งนี้ประชาชนผู้มีสิทธิ์สามารถเดินทางเข้าคูหาใช้สิทธิ์เลือกตั้งได้ทุกหน่วยในพื้นที่ที่ตนเองมีสิทธิ์ตั้งแต่ 8.00 น. ก่อนปิดหีบให้ลงคะเเนเสียงในเวลา 17.00 น.